SFINŢI PĂRINŢI „HELIOCENTRIŞTI"? 
Pr. Dan Bădulescu 



în ultima vreme au apărut în planul dezbaterilor teologice bisericeşti şi păreri şi reacţii 
legate de cosmologia scripturistică şi patristică. 

Celui ce se apleacă cu dragoste şi răbdare spre acest subiect atât de important chiar şi 
pentru mântuire, i se descoperă adevărate „taine" peste care s-a aşternut - de către anume 
oameni insuflaţi de... - un adevărat strat gros de praf şi rugină. Dar, odată ce lumina harului 
împrăştie aceste straturi de greşeală, hulă, necredinţă şi uitare, răsare încet-încet un cosmos 
alcătuit de Dumnezeu pentru om într-o anumită ordine, dimensiune, vechime, alcătuire. In el 
mărturiile scripturistice şi patristice descriu timp de mii de ani un univers mărginit, în continuă 
mişcare în centrul căruia tronează nemişcat Pământul, ca singur corp vieţuit, pe care S-a 
întrupat ca om Fiul lui Dumnezeu, şi unde va avea loc a doua venire şi înfricoşata Judecată. 

Aşa au primit, mărturisit şi crezut toţi proorocii începând cu Moise, toţi Sfinţii Părinţi 
cel puţin până în sec. XIX, şi după unele surse demne de crezare chiar Seth şi Adam la 
începuturi. 

Ştim cum s-a schimbat treptat această revelaţie dumnezeiască începând cu sec. XV şi 
Copernic, apoi Galilei, Keppler şi ceilalţi. Sistemul „heliocentric" al acelora a devenit 
„acentric", universul este dacă nu chiar infinit cu dimensiuni uriaşe, are o vechime de multe 
miliarde de ani, Pământul este o biată planetă printre nu ştiu câte, rotindu-se ca un titirez 
pierdut undeva în spaţiu. 

Această învăţătură atee a intoxicat practic minţile şi inimile tuturor generaţiilor din sec. 
XX, şi a pătruns chiar şi în sânul Bisericii noastre. Astfel se pot explica unele reacţii, dacă nu 
chiar incredibile, atunci măcar întristătoare, ale unor fii ai Bisericii, din orice cin ar fi. 

Astfel, am întâlnit pe internet 2 exemple recente pe care le vom aborda ca pildă pentru 
cele menţionate. în ambele este vorba de atribuirea concepţiei heliocentriste unor Sfinţi Părinţi 
din trecut, ei devenind în opinia celor ce au emis aceste enunţuri un fel de „Copernic înainte de 
Copernic"! Să le luăm pe rând. 

Pe un blog al unui părinte ieromonah s-au făcut aceste afirmaţii: 

„O altă mare descoperire a astronomilor ortodocşi a fost sistemul heliocentric. La 
apariţia creştinismului, toată lumea credea că Pământul este centrul universului şi toate celelalte 
corpuri cereşti se rotesc în jurul lui. Treptat, observaţiile astronomice asupra mişcării planetelor 
au condus la ideea că Soarele se află în centru, iar Pământul şi celelalte planete se rotesc în 
jurul lui. Prima afirmare explicită a acestui fapt, o găsim la Sfântul Grigorie de Nyssa, care, în 



lucrarea sa "Cuvânt apologetic la Hexaimeron", afirmă că "marea înţelepciune a lui 
Dumnezeu a ştiut aşeza soarele tocmai în mijlocul universului". Pentru cei care nu cunosc 
acest fapt, menţionăm că Sfântul Grigorie de Nyssa a trăit în secolul IV, deci cu peste o mie de 
ani înainte de Copernic (care a trăit în sec. XV -XVI). 

Sistemul heliocentric nu s-a impus dintr-o dată, ci treptat, dar este demn de menţionat 
faptul că Biserica Ortodoxă nu i-a persecutat pe susţinătorii lui ci chiar 1-a considerat 
întotdeauna pe Sfântul Grigorie de Nyssa ca pe unul din marii sfinţi ai ortodoxiei." 

Citatul de mai sus pare a fi luat din „Sfântul Grigorie de Nyssa, Scrieri, partea a doua, 
voi. 30 din colecţia PSB, de la EIBMBOR, Bucureşti, 1998, traducere şi note pr. Prof dr. 
Teodor Bodogae, ce indică sursa traducerii ca fiind „Gregorii Nysseni Opera" (Leyden-Olanda) 
şi Migne „Patrologia Graeca", p. 124. Vom încadra acea propoziţie citată în contextul ei. Acolo 
citim: 

„Dar n-a avut loc nici o tulburare şi nici o neorânduială din pricina ordinii nestrămutate 
puse de înţelepciunea dumnezeiască potrivit însuşirii proprii a fiecăruia, aşa încât tărâmurilor 
celor de sus să le fie rânduite tocmai lucruri de esenţă cu adevărat superioară, aşa ca şi 
conducătorul să-şi aibă locul său propriu, şi anume cam la mijloc, puţin spre sud, puţin spre 
nord, cam pe Calea lactee sau pe linia zodiacului, împlinind astfel aşezarea tuturor stelelor la 
locul lor propriu, dar şi fiecare stea să-şi aibă nu doar un loc oarecare, ci fiecare să fie aşezată la 
locul său, rânduită fiecare după mărime şi putere egală, rămânând fiecare nemişcată şi 
statornică după cum le-a rânduit acest lucru înţelepciunea Creatorului. 

Acestea şi altele de felul lor sunt cele spre care privind îl apucă pe om ameţeala când îşi 
vede neputincioşia sufletului pentru că nu-şi poate explica în ce chip a fost prelungit răstimpul 
de trei zile pentru ca să se poată distinge întreolaltă lumina atâtor stele sau cum a fost cu putinţă 
ca nesfârşite fiind depărtările dintre sferele cereşti şi lumea de pe pământ marea înţelepciune a 
lui Dumnezeu a ştiut aşeza soarele tocmai în mijlocul universului 1 pentru ca să nu trăim cu 
totul în întuneric în răstimpul de dinainte de a se fi arătat şi de a fi ajuns şi la noi strălucirea 
stelelor. Şi a aşezat tocmai deasupra capului nostru puterea de strălucire a soarelui pentru ca 
razele lui să nu ne întunece din pricina prea marii lui depărtări..." 

Din păcate la momentul scrierii acestui articol nu ne sunt la îndemână textele după care 
s-a făcut traducerea, aşa încât vom lua de bună traducerea părintelui, care în prefaţă ne mai 
spune: „Pe de altă parte, ne dăm seama că limbajul plin de metafore şi de expresii retorice al 
Sfântului Grigorie nu ne-a fost totdeauna uşor de redat în româneşte. De aceea rugăm pe cititor 
să aibă îngăduinţă şi să se uite mai puţin la slovă şi mai mult la duhul ei. " înţelepte cuvinte şi 
aşa vom face, ca în acest caz: „nesfârşite fiind depărtările dintre sferele cereşti şi lumea de pe 
pământ" unde vădit că „nesfârşite" nu înseamnă nicidecum infinite, ci este o expresie retorică 
pentru „foarte mari". 

Acum vorbind de slovă şi duh, încep probleme mai grave, şi anume invocarea de către 
traducător şi părintele care a preluat această perspectivă, a unei presupuse concepţii şi 
perspective „heliocentrice" a Sfântului! Aici nu mai putem fi în nici un caz de acord şi vom 
arăta de ce este cu neputinţă. 



1 Nota traducătorului 59 în această ediţie: „Ca în perspectivă heliocentrică" (! !) 



„Slova" pare a ne spune cumva că soarele este pus de Dumnezeu în mijlocul universului. 
Dar „mijlocul" acesta este totuna cu „centrul" universului"? „Puţin spre sud, puţin spre nord, 
cam pe Calea lactee sau pe linia zodiacului" desemnează cumva centrul universului? 

Ne aflăm în sec. IV când concepţia generală atât în lume cât şi în Biserică era aceea 
„ptolemeică" moştenită de la Aristotel şi conformă revelaţiei scripturistice, cu Pământul în 
centru nemişcat înconjurat de cele 7 planete, dintre care soarele este cea de a 4-a! 




Cosmosul tradiţional 



Aceste planete efectuează o rotaţie zilnică în jurul Pământului în cadrul unei „sfere" sau 
„cer" propriu. Lucrul acesta confirmat mai departe în aceeaşi lucrare de către Sfântul Grigorie: 

„...După o anumită trecere de vreme, se desfac de comuniunea obştească şi se grupează 
după însuşiri înrudite, între care se distinge şi mulţimea nenumărată a astrelor, fiecare avându- 
şi calităţi fireşti înnăscute şi care ajung tocmai la locul cel mai înalt între făpturi, unde rămân 
fiecare la locul lor, nici oprindu-se vreodată din drumul lor circular şi nici schimbându-şi 



vreodată locul lor. Căci dacă orânduirea lor este neschimbabilă, în schimb firea lor este veşnic 
în mişcare. 

După mişcarea cea mai rapidă urmează, pe locul al doilea, cea care e cea mai apropiată 
ca viteză, ajungând la cercul al doilea; după el cea de pe locurile trei şi apoi patru, până la al 
şaptelea ca viteză. Căci cu atât e mai departe fiecare de cea de sus, cu cât e mai întârziată şi la 
viteza rotirii. Toţi luminătorii aceştia au fost creaţi în ziua a patra, dar nu în înţelesul că lumina 
abia atunci ar fi fost creată, ci că abia atunci a fost specificată fiecăruia putere de luminare, pe 
când cele care întrec pe altele în mărime şi anume soarele şi luna, a căror origine a fost legată 
încă de la început şi de crearea luminii, dar a căror orânduire definitivă s-a făcut abia după trei 
zile, pentru că tot ce mişcă, în timp se mişcă şi orice alegere are nevoie şi de un oarecare 
interval de timp." 2 

Acum, vom aduce la rândul nostru şi alte citate din opera Sfântului Grigorie, apărute în 
alte lucrări, dar care toate dau mărturie pentru modelul scripturistic şi patristic 
geocentrist/geostatist: 

„"Aceasta e cartea facerii cerului şi a pământului", zice Scriptura (Facere II, 1). 

După ce au fost create toate câte se văd şi fiecare lucru a fost pus la locul lui deosebit, în 
aşa fel încât corpurile cereşti îmbrăţişează de jur-împrejur întregul univers, iar cele mai grele 
dintre ele şi care au tendinţa să cadă în jos, cum sunt pământul şi apa s-au statornicit laolaltă, 
în mijloc, atunci şi-au luat locul în firea lucrurilor sub forma unei legături şi întăriri a tuturor 
făpturilor înţelepciunea şi puterea dumnezeiască, singurele în stare să cârmuiască totul printr- 
o îndoită lucrare: aceea a stării şi a mişcării... căci nici uscatul nu-şi părăseşte starea sa fixă şi 
nici cerul nu-şi răreşte vreodată viteza mişcării sale circulare." {Despre facerea omului, 30, 1, 

1) 

Şi ce îl face pe Pământul cel de jos să fie temelia întregului, şi ce îl ţine statornic în 
locul său? Ce anume îi supraveghează tendinţa de cădere? Dacă cineva ne-ar întreba despre 
acestea şi cele asemenea lor, va fi cineva atât de îndrăzneţ ca să fâgăduiască vreo explicaţie de 
acest fel? Nu! Ci singurul răspuns ce poate fi dat de către oameni de bun simţ este acesta: că 
numai Cel care a făcut toate cele cu înţelepciune poate să dea răspuns despre creaţia Sa. Iar 
noi „cu credinţă socotim să se fi întemeiat veacurile, cu graiul lui Dumnezeu," (Evrei XI, 
3) cum a spus Apostolul." {Răspuns la Cartea a doua a lui Eunomiu) 

„întrucât cerul cuprinde totul la sânul său, fiind nemărginit şi adunat în sine, şi că 
pământul şi împrejurimea lui pluteşte în mijloc şi că toate corpurile se rotesc în jurul unui 
punct stabil şi solid, atunci trebuie neapărat ca elementele care se află deasupra pământului să 
se afle şi dedesubtul lui, căci una şi aceeaşi substanţă dă roată masei globului pământesc." 
(Sfântul Grigorie de Nyssa Despre suflet şi înviere) 



Op. cit. p. 125 



„...întrucât [luna] se mişcă mai repede în spaţiul său de mişcare, ea străbate de 
douăsprezece ori orbita sa până când soarele a parcurs o singură dată drumul său. Şi iată de 
ce luna nu este totdeauna luminată în întregime: din pricina desei învârtiri pe cercul său, ea nu 
rămâne tot timpul faţă în faţă cu soarele, căci acesta face înconjurul drumului său într-un timp 
mai lung... 

Şi aşa cum, când soarele străluceşte deasupra pământului, umbra se întoarce pe partea de 
dedesubt, fiindcă forma sferică face ca razele aruncate de soare să nu poată lumina în acelaşi 
timp pretutindeni, ci orice parte a pământului ar lumina soarele, îndreptat către un punct 
mijlociu de pe glob, pe punctul diametral opusă va fi întuneric, tot aşa o dată cu rotaţia 
soarelui, întunericul va alerga mereu pe partea opusă razei perpendiculare, aşa că deopotrivă 
spaţiul cuprins deasupra sau dedesubtul pământului, devine când luminos, când întunecat." 3 

„Dar, fiindcă ei pretind că ştiu toate cele, să ne spună mai întâi despre cele mai simple; 
ce cred ei despre corpul cerului, despre motorul care le mână pe stele 4 în mersul lor veşnic, sau 
de sfera în care se mişcă; căci oricât de departe s-ar întinde speculaţia, când ajunge la cele 
nesigure şi de neînţeles trebuie să se oprească. Căci deşi oricine spune că vreun alt corp, 
asemenea (acelui corp din ceruri), care se potriveşte în forma sa circulară, îi calculează 
repeziciunea, astfel încât rotindu-se mereu în crugul său, se roteşte ca şi acela, fiind oprit de o 
forţă care îl împiedică de a zbura tangenţial, deci cum poate el pretinde că aceste corpuri vor 
rămânea neatinse de frecarea lor constantă unul cu celălalt? Şi iarăşi, cum este produsă 
mişcarea în cazul a două corpuri aşişderea supuse, când unul rămâne nemişcat (căci corpul din 
interior, am crede, fiind ţinut ca într-o menghină de nemişcarea a ceea ce-1 cuprinde, nu are 
putinţa de a se mişca); şi ce este ceea ce păstrează corpul înconjurător în statornicia sa, astfel 
încât să rămână nezdruncinat şi neatins de mişcarea celuia pe care îl cuprinde?" 5 

Şi pentru a nu lăsa totuşi în suspensie pasajul acela de la început cu „soarele în mijloc" 
să vedem în acest model cosmologic tradiţional cum se va explica. Insistăm asupra faptului că 
cel ce vrea să înţeleagă pasajele patristice legate de acest subiect trebuie să fie familiarizat 
obligatoriu cu cosmologia şi fizica lui Aristotel şi Ptolemeu, şi să facă un fel de tabula rasa cu 
cunoştinţele astro fizice actuale ce îi obturează complet această înţelegere! 

Deci, revenind, în modelul în care soarele este cea de-a patra planetă, el se va găsi 
cumva „la mijloc", adică între Pământ şi al 8-lea cer, cel înstelat, (sau „firmamentul"). întrucât 
se socotea că el este şi singura sursă de lumină în cosmos, iar celelalte planete şi stele îşi au 
lumina de la el, plus faptul că el practic trebuie să lumineze cosmosul uniform, atunci cel mai 
indicat loc este acesta „de mijloc": 



Despre suflet şi înviere. 

Şi pe planete. 

Răspuns la Cartea a doua a lui Eunomiu. 




A. TI. 1996 



Să nu socotim însă că părintele respectiv a vrut în mod intenţionat să inducă în eroare 
cunoscând adevărul, ci mai degrabă fiind pradă acelor „mai înainte prinderi în minte" ale 
ştiinţei ce 1-a înşelat şi pe el, şi pe traducător şi iată rezultatele. Ba chiar se vede a cădea în 
greşeala celui pe care 1-a combătut cu succes, a lui A. Kalomiros, cel care îi punea pe Sfinţii 
Părinţi să susţină evoluţionismul şi crearea luminătorilor încă din prima zi! Să nu fie! 

Al doilea exemplu este luat tot de pe net, de data aceasta de pe un forum cu topicul 
intitulat pompos: „Cum a arătat Sfântul Ioan Damaschinul la Dogmatica absurditatea 
geocentrismului". Iniţiatorul topicului deschide în felul următor: 

„în Dogmatica Sfântul Ioan Damaschinul spune pe la anul 700 ceva ce abia în zilele 
noastre s-a observat cu uimire. 

Faptul că tot universul se mişcă: 

"Pentru aceea, numai Dumnezeirea este nemişcată, mişcând toate prin mişcarea Sa." 
Adică şi Terra se mişcă şi soarele şi toate celelalte planete şi stele. Asta s-a observat în 
astronomia contemporană." 

Şi continuă mai departe: 



„Sfântul Ioan Damaschinul zice mai înainte: 

"Dar dacă unii zic că Dumnezeu este un corp imaterial, ca aşa numitul, de înţelepţii 
greci, al cincilea corp, vom spune că este cu neputinţă, deoarece, negreşit, el se va mişca ca şi 
cerul." 

Cumva Terra nu face parte din cer? Deci iată că Sfântul Ioan Damaschinul arată că toate 
planetele şi stelele se mişcă... 

„Cerul este totalitatea zidirilor văzute şi nevăzute, înăuntrul lui sunt puterile spirituale 
ale îngerilor si în el sunt închise si înconjurate toate cele sensibile. Numai Dumnezeirea este 
necircumscrisă; ea le umple pe toate, le conţine pe toate, le înconjoară pe toate, pentru că este 
mai presus de toate si le-a creat pe toate." 

"Aşa că cine susţine că Pământul e staţionar contrazice Dogmatica 
Sfântului Ioan Damaschinul." 

Iarăşi un caz şi mai tipic în care un mare Sfânt al Ortodoxiei este socotit un fel de 
Einstein înainte de Einstein, ce ar susţine mişcarea universală, lipsa unui reper staţionar 
„absolut", deoarece dacă acesta ar fi Dumnezeu, în creaţie nu se poate afla aşa ceva, şi deci, 
totul se mişcă. 

Alt lucru ce constituie o manipulare asupra celor mai slabi de înger (ce nu sunt chiar o 
mână de oameni!) este aceea că „ştiinţa a observat cu uimire peste 700 de ani că tot universul 
se mişcă." 

Deci: ştiinţa nu a avut cum să observe că „tot universul se mişcă" întrucât se vede că îi 
lipseşte orice reper obiectiv şi serios inerţial de observaţie. Această „ştiinţă" considerând că 
pământul este o planetă nu are cum să se afle pe un punct staţionar de observare de pe care ar 
putea să decidă cine se mişcă. Ca să descopere acest lucru, cineva trebuia să se găsească într-un 
punct absolut staţionar, şi exact acest lucru se întâmpla înainte de Copernic, deci implicit în 
sec. VIII al Sfântului Ioan Damaschin. Şi cu adevărat Sfântul şi cei de atunci chiar credeau şi 
ştiau că tot universul se mişcă, cu toate planetele şi stelele, dar. . . în jurul Pământului staţionar 
din centru! 

O altă scăpare tipică pentru cel în cauză: a crede că Pământul este o planetă! Aşa e crezut 
acum, dar nicidecum de către Sfântul Ioan Damaschin, a se vedea secţiunea despre planete în 
care sunt enumerate cele 7 tradiţionale, în rândul cărora soarele şi luna, şi nicidecum Pământul 
care nu este planetă! 

Sfântul dă şi o definiţie plantei, desigur alta decât cea din DEX: 

„Au spus că sunt şapte planete: Soarele, Luna, Jupiter, Mercur, Marte, Venus şi 
Saturn. . . Le-au numit pe acestea «planete», pentrucă se mişcă contrar mişcării cerului: cerul 
şi celelalte stele se mişcă dela răsărit la apus, dar numai acestea se mişcă dela apus la răsărit. 
Şi acest lucru îl vom observa la mersul lunii, care în fiecare seară dă puţin îndărăt. . . 

Ei spun că cerul înconjură pământul în formă de sferă şi trage împreună cu el, prin 
mişcarea lui foarte iute, soarele, luna şi stelele... 

...învăţaţii spun că printre aceşti luminători sunt şapte planete [care] au o mişcare 
contrară cerului. Din pricina aceasta le-au numit planete. Ei spun că cerul se mişcă dela răsărit 

la apus, iar planetele dela apus la răsărit; iar cerul le trage împreună cu el pe cele şapte 
planete prin mişcarea lui, pentru că este mai iute." 

Iarăşi, trebuie subliniat că în perioada patristică prin „mişcare" se înţelegeau două 
lucruri: 1. deplasarea; 2. alterarea, schimbarea. Desigur şi în acest caz Dumnezeu nu se 
deplasează şi nu suferă schimbare/alterare, deci se poate spune că rămâne nemişcat. Ce se 
întâmplă în cosmos? Aici ne răspund la interval de 1000 ani între ei Sfinţii Grigorie de Nyssa şi 
Grigore Palama: 

„Mişcarea nu trebuie înţeleasă numai ca mutare dintr-un anumit loc, ci şi sub formă de 
creştere şi de alterare. In sinea ei firea e neschimbabilă în mişcarea ei şi nu poate produce 
alterare sau nimicire. In înţelepciunea Sa, Dumnezeu a dăruit neschimbabilitate celor în 
continuă mişcare şi transformare celor imobile. Şi în spirit de înţeleaptă prevedere El a găsit 
bine să introducă o astfel de orânduială încât din invariabilitatea şi neschimbabilitatea care ies 
în evidenţă uneori la câte o făptură şi care sunt însuşiri ale firii dumnezeieşti să nu se poată 
deduce că, creatura ar putea fi luată drept Dumnezeu. Tocmai din acest motiv are pământul 
însuşirile corpurilor solide, ceea ce nu înseamnă că n-ar suferi şi el unele schimbări, pe câtă 
vreme cerul deşi nu-i supus nici unei schimbări n-are nicicum însuşiri de soliditate şi aceasta 
pentru că Dumnezeu a voit ca, prin această unire a ceea ce-i schimbător cu ceea ce-i statornic şi 
ceea ce-i mişcător cu firea celor invariabile, echilibrându-se aşadar întreolaltă prin schimbul 
reciproc de însuşiri, cerul să nu dea nici de departe impresia că am avea de a face cu vreo 
divinitate. Căci, după cum s-a spus, nici una din cele două însuşiri, nestatornicia şi 
schimbabilitatea, nu se poate atribui Fiinţei dumnezeieşti." (Sfântul Grigorie de Nyssa Despre 
Facerea Omului) 

„Ci precum pământul după a lui fire stă şi apa, când ia deci întoarcerea cea de jos? Intru 
acest chip şi cerul întru a lui fire totdeauna se mişcă şi mişcându-se înconjoară, ţinând locul 
cel de sus." (Sfântul Grigorie Palama, 150 de capete fireşti, teologhiceşti, năravnice şi 
practice) 

„Şi pământului celui nemişcat i-a rânduit împrejur, ca unui centru, un cerc foarte sus 
aşezat, şi în chip iscusit foarte a legat cerul cel în veşnică mişcare prin cele ce se află la mijloc, 
pentru ca lumea să rămână şi statornică, şi mişcătoare; căci corpurile în veşnică şi repede 
mişcare sunt aşezat în cerc, iar ceea ce este nemişcat a primit în mod necesar locul din mijloc, 
având drept contra greutate pentru mişcarea sa nemişcarea, ca să nu se mişte din loc, în felul 
unui cilindru, sfera universului." (Sfântul Grigorie Palama Omilii) 

Vorba ştiinţei Q.E.D. ! 

Cu privire la modul de exprimare al Sfântului Ioan Damaschin se emite următoarea 
opinie: 

„Mai încolo Sfântul Ioan Damaschinul enumera teoriile din vremea sa cu privire la cum 
este zidirea dar Sfântul nu zice că ar fi de o părere sau de o altă părere. Când enumera teoria 
geocentristă zice că aceasta e susţinută de filosofii păgâni care au luat-o de la Sfântul prooroc 
Moise (care o luase de la egipteni). (Mai exista pe vremea aceea afară de teoria geocentristă 
teoria care zicea că cerul ar fi semisferic). Nu zice că ar fi aşa. 



Pentru că zice: "ei spun" şi nu zice "Biserica mărturiseşte"." 

Şi aici insinuarea perfidă se demontează cu uşurinţă: ne aflăm în lucrarea Dogmatica, o 
sinteză magistrală şi normativă a învăţăturii bisericeşti legate de Dumnezeu (teologia), Fiul 
(hristologia) mântuire (soteriologia), creaţie (cosmologia) şi om (antropologia), ş.c.l. Aşa că, în 
momentul în care se aduce în faţă cosmologia vremii, chiar şi cu introducerea „ei spun că..." 
„învăţaţii...", este normal şi logic ca dacă aceste învăţături sunt greşite Sfântul să le combată, 
sau cel puţin să le ignore, dar în nici un caz să le lase la modul în care le găsim acolo. Această 
atitudine de necorectare a unei învăţături eretice până la urmă este total incompatibilă cu ţinuta 
ortodoxă a unui Sfânt, mai ales într-un tratat de dogmatică! 

Cele afirmate acum se leagă de o nouă „intoxicaţie" reluată şi aceasta pe mai multe 
bloguri după care: 

„Cred însă că Sfântul era de părerea că toate se mişcă şi nu a mărturisit-o pentru că ar fi 
fost greu de primit în vremea sa. . . 

Dacă cumva Sfinţii Părinţi au zis aşa ( ca Terra e centrul universului) 
pentru că oamenii din vremea aceea aşa credeau încercând să îi aducă la 
Dumnezeu şi mai apoi ar fi înţeles oamenii de atunci minunăţia fără sfârşit 
a creaţiei lui Dumnezeu?" 

Te cuprinde cu adevărat mila văzând atâta disperare din partea 
acelora care nu se pot desprinde de mrejele lipicioase ale „ştiinţei" cu care 
au fost înfăşuraţi încă de pe băncile şcolii. Şi nu numai aceste mreje, ci 
încă, profitând de oarece patimi, iată vrăjmaşul cum poate suci şi cele mai 
de bun simţ raţionamente! Deci, vezi Doamne, Sfinţii (cum ar fi Grigorie de 
Nyssa şi loan Damaschinul aşa cum ni s-a sugerat mai sus) ştiau ei bine că 
Pământul se învârteşte în jurul soarelui, dar, ce să vezi, ca nu cumva să 
smintească lumea ce zăcea în înşelarea geocentristă, au procedat prin 
„învăluire", făcându-se geocentrişti cu geocentriştii ca să-i dobândească 
măcar pe unii. Scenariu aberant ce se face a nu vedea că acei Sfinţi, ca şi 
Apostolii de dinaintea lor, aduceau contemporanilor învăţături de mii de ori 
mai năucitoare şi mai greu de purtat ca: Treimea, întruparea Fiului din 
fecioară, învierea morţilor, viaţa de apoi, îndumnezeirea oamenilor! Cine le 
primea pe acestea nici nu ar fi clipit la auzul veştii că, da, este vorba de o 
iluzie vizuală (soarele stă şi doar pare că apune/răsare) şi tactilă (ni se pare 
doar că stăm, în vreme ce ne rotim cu viteză mare ca un titirez, şi acela 
culcat într-o rână)! 

Aceste rânduri nu au intenţionat demolarea morală a celor „judecaţi" 
ci a modului vătămător atât pentru ei înşişi cât pentru alţii, de a inocula 
concepţiile actuale ştiinţifice helio/acentrice pe care le susţin şi îndrăgesc, 
în viziunea Sfinţilor Părinţi. Acest lucru nu este îngăduit nici dacă se face din 
neştiinţă şi „bună intenţie", şi atât mai mult dacă ar fi intenţionat. 

Să luăm aminte! 

